**BTLA843OMA Antik retorika 2025/26-I**Csütörtök 12:00–13:50, Főépület 407/AKovács István (kovacs.istvan@arts.unideb.hu)

*A szeminárium célja:*

A félév során a Cornificiusnak tulajdonított *Rhetorica ad Herennium* c. művel foglalkozunk, melynek során szemelvényszerűen olvasunk latin nyelvű részleteket. A kurzus elsődleges célja a szövegelemző és fordítási készség fejlesztése kommentárral ellátott és kommentár nélküli latin szövegeken keresztül, különös tekintettel a retorikai hagyomány megértésére és elemzésére.

A szeminárium során a hallgatók grammatikai és stilisztikai elemzőkészséget alakítanak ki, mely lehetővé teszi számukra a mondatnál magasabb szintű szövegalkotó struktúrák felismerését és a szöveg alapvető kommunikációs funkcióinak meghatározását. Kiemelt figyelmet fordítunk a stíluselemzésre és a szöveg művészi tagolásának áttekintésére, valamint különböző retorikai eszközök, stilisztikai alakzatok (*schemae et tropi*) azonosítására és értelmezésére.

A kurzus hozzájárul a klasszikus kultúrára vonatkozó ismeretek alkalmazásához a szövegek értelmezésében, miközben a hallgatók felismerik a mai kultúránktól idegen elemeket és kialakítják reflektált véleményüket ezekről. Az antik retorikai hagyomány tanulmányozása révén mélyebb betekintést nyerhetnek az európai művelődés hagyományaiba és megérthetik a retorika mint rendszer működését.

A szeminárium során fejlődnek a hallgatók közvetítői készségei is: képessé válnak az olvasott szöveg alapvető üzenetének megfogalmazására magyar nyelven, felismerik az irodalmi eszközök, a stílust hordozó retorika és a jelentés összefüggéseit, valamint meg tudják jelölni a szöveg nem fordítható retorikai eszköztárát.

A hallgatók a félév végén szóbeli beszámoló során adnak számot tudásukról, mely két részletből áll: egyrészt a kurzus során közösen olvasott latin nyelvű szövegrészletek elemzése és fordítása, másrészt tartalmi kérdések a műből.

*Kötelező irodalom:*

* Cornificius: *A C. Herenniusnak ajánlott retorika.* (Ford.: Adamik Tamás) Akadémiai Kiadó, 2001.

*Ajánlott irodalom:*

* Aczél Petra - Adamik Tamás - Adamikné Jászó Anna: *Retorika.* Osiris, 2005
* *Cicero összes retorikaelméleti művei.* (Szerk. Adamik Tamás) Kalligram, 2012.
* M. Fabius Quintilianus: *Szónoklattan.* (Szerk.: Adamik Tamás) Kalligram, 2009

*A jegyszerzés feltételei:*

A szeminárium látogatásköteles, a hallgató összesen 3 alkalommal hiányozhat. Értékelés félév végi beszámoló alapján.